Document ID: 32002R1318

Κανονισμός (ΕΚ) αριθ. 1318/2002 του Συμβουλίου
της 22ας Ιουλίου 2002
σχετικά με ορισμένα περιοριστικά μέτρα κατά της Λιβερίας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 301,
την κοινή θέση 2001/357/ΚΕΠΠΑ του Συμβουλίου(1), όπως τροποποιήθηκε και παρατάθηκε με την κοινή θέση 2002/457/ΚΕΠΠΑ(2),
την πρόταση της Επιτροπής,
Εκτιμώντας τα ακόλουθα:
(1) Στο ψήφισμα 1408 (2002) της 6ης Μαΐου 2002, το Συμβούλιο Ασφαλείας των Ηνωμένων Εθνών, ενεργώντας στο πλαίσιο του κεφαλαίου VII του καταστατικού χάρτη των Ηνωμένων Εθνών, αποφάσισε να παρατείνει και να τροποποιήσει τα περιοριστικά μέτρα που έχουν επιβληθεί στην κυβέρνηση της Λιβερίας λόγω της στήριξης που παρέχει η τελευταία σε ομάδες ενόπλων ανταρτών στην περιοχή, τα οποία καθορίζονται στο ψήφισμα 1343 (2001) του Συμβουλίου Ασφαλείας των Ηνωμένων Εθνών της 7ης Μαρτίου 2001.
(2) Ορισμένα από τα μέτρα αυτά εμπίπτουν στο πεδίο της συνθήκης και, κατά συνέπεια, για να αποφευχθεί κυρίως η στρέβλωση του ανταγωνισμού, χρειάζεται κοινοτική νομοθετική πράξη για την εφαρμογή των σχετικών αποφάσεων του Συμβουλίου Ασφαλείας, όσον αφορά το έδαφος της Κοινότητας. Για τους σκοπούς του παρόντος κανονισμού, το έδαφος της Κοινότητας θεωρείται ότι περικλείει τα εδάφη των κρατών μελών στα οποία εφαρμόζεται η συνθήκη, υπό τους όρους που ορίζονται στην εν λόγω συνθήκη,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Με την επιφύλαξη της άσκησης της δημόσιας εξουσίας εκ μέρους των κρατών μελών, απαγορεύεται να παρέχεται στη Λιβερία τεχνική εκπαίδευση ή βοήθεια που σχετίζεται με την προμήθεια, κατασκευή, συντήρηση ή χρήση όπλων και σχετικού υλικού κάθε τύπου, συμπεριλαμβανομένων των όπλων και των πυρομαχικών, των στρατιωτικών οχημάτων και του εξοπλισμού του παραστρατιωτικού εξοπλισμού καθώς και των ανταλλακτικών για όλα τα ανωτέρω.
2. Η απαγόρευση της παραγράφου 1 δεν εφαρμόζεται στις περιπτώσεις που η επιτροπή που έχει συσταθεί δυνάμει της παραγράφου 14 του ψηφίσματος 1343 (2001) του Συμβουλίου Ασφαλείας των Ηνωμένων Εθνών έχει εκ των προτέρων χορηγήσει εξαίρεση. Οι εξαιρέσεις χορηγούνται μέσω των αρμόδιων αρχών των κρατών μελών, οι οποίες απαριθμούνται στο παράρτημα Ι του παρόντος κανονισμού.
Άρθρο 2
Απαγορεύεται η άμεση ή έμμεση εισαγωγή στην Κοινότητα όλων των ακατέργαστων διαμαντιών από τη Λιβερία, ως ορίζονται στο παράρτημα ΙΙ του παρόντος κανονισμού, ανεξαρτήτως του εάν η χώρα προέλευσής τους είναι η Λιβερία.
Άρθρο 3
Η Επιτροπή εξουσιοδοτείται:
- να τροποποιεί το παράρτημα Ι με βάση τις πληροφορίες που παρέχονται από τα κράτη μέλη,
- να τροποποιεί το παράρτημα ΙΙ για να το ευθυγραμμίζει προς τυχόν αλλαγές στη συνδυασμένη ονοματολογία.
Άρθρο 4
Με την επιφύλαξη των δικαιωμάτων και υποχρεώσεων των κρατών μελών που απορρέουν από τον καταστατικό χάρτη των Ηνωμένων Εθνών, η Επιτροπή διατηρεί όλες τις αναγκαίες επαφές με την επιτροπή της παραγράφου 14 του ψηφίσματος 1343 (2001) του Συμβουλίου Ασφαλείας των Ηνωμένων Εθνών με σκοπό την αποτελεσματική εφαρμογή του παρόντος κανονισμού.
Άρθρο 5
Η Επιτροπή και τα κράτη μέλη αλληλοενημερώνονται αμέσως για τα μέτρα που λαμβάνουν δυνάμει του παρόντος κανονισμού και ανταλλάσσουν κάθε σχετική πληροφορία που διαθέτουν σε συνάρτηση με τον παρόντα κανονισμό, ιδίως πληροφορίες σχετικά με παραβάσεις και προβλήματα επιβολής της εφαρμογής με αποφάσεις εθνικών δικαστηρίων.
Άρθρο 6
Ο παρών κανονισμός εφαρμόζεται παρά τα τυχόν χορηγούμενα δικαιώματα ή επιβαλλόμενες υποχρεώσεις που απορρέουν από διεθνείς συμφωνίες που έχουν υπογραφεί ή από συμβάσεις που έχουν συναφθεί ή από άδειες ή εξουσιοδοτήσεις που έχουν χορηγηθεί πριν από την έναρξη ισχύος του παρόντος κανονισμού.
Άρθρο 7
1. Κάθε κράτος μέλος προσδιορίζει τις κυρώσεις που επιβάλλει σε περίπτωση παράβασης των διατάξεων του παρόντος κανονισμού. Οι κυρώσεις αυτές πρέπει να είναι αποτελεσματικές, αναλογικές και αποτρεπτικές. Εν αναμονή της θέσπισης, οσάκις χρειάζεται, σχετικής νομοθεσίας για το σκοπό αυτό, οι κυρώσεις που επιβάλλονται στην περίπτωση παράβασης των διατάξεων του παρόντος κανονισμού, είναι αυτές που ορίζονται από τα κράτη μέλη προκειμένου να ενεργοποιηθεί το άρθρο 6 του κανονισμού (EΚ) αριθ. 1146/2001 του Συμβουλίου, της 11ης Ιουνίου 2001, σχετικά με ορισμένα περιοριστικά μέτρα κατά της Λιβερίας(3).
2. Κάθε κράτος μέλος είναι υπεύθυνο για τη δίωξη παντός φυσικού ή νομικού προσώπου, οντότητας ή φορέα που υπάγεται στη δικαιοδοσία του και παραβαίνει τις απαγορεύσεις που ορίζει ο παρών κανονισμός.
Άρθρο 8
Ο παρών κανονισμός εφαρμόζεται:
- στο έδαφος της Κοινότητας, περιλαμβανομένου και του εναερίου χώρου της,
- επί αεροσκάφους ή πλοίου που υπάγεται στη δικαιοδοσία κράτους μέλους,
- σε κάθε υπήκοο κράτους μέλους, οπουδήποτε και αν ευρίσκεται και
- σε κάθε νομικό πρόσωπο, οντότητα ή φορέα που έχει συσταθεί ή δημιουργηθεί βάσει της νομοθεσίας κράτους μέλους.
Άρθρο 9
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός λήγει στις 8 Μαΐου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Ιουλίου 2002.

Labels: 5
14
3
18
15